RITRATTI: L-akbar qabda ta' droga f'kontejner wieħed … 612-il Kilo b'valur ta' €69 miljun Uffiċjali tad-Dwana fl-aħħar sigħat assistew għal dik li qed tkun meqjusa bħala l-akbar qabda ta' droga fil-Port Ħieles. 612-il Kilo droga Kokaina kienu moħbijin f'pallets li fuqhom kien qed jiġi trasportat żejt tal-ikel. Il-merkanzija ħalliet l-Ecuador, għaddiet mil-Kolumbja u kienet interċettata mid-Dwana qabel kompliet fi triqitha lejn il-Libja. Waqt l-iscannjar tat-tagħbija, ġew innutati diskrepanzi u b'hekk l-uffiċjali ddeċidew li jispezzjonaw mill-qrib dak li kien hemm fil-kontejner. Il-pallets li kienu qed jiġu użati dehru itqal minn dawk tas-soltu sussegwentament l-uffiċjali għażlu li jbattlu wieħed mill-pallets. L-ispezzjonijiet wasslet għal sejba ta' droga moħbija f'dawn il-pallets u minn aktar stħarriġ irriżulta li s-sustanza bajda li kien hemm fil-pakketti kienet droga kokaina. B'kollox ġew elevati 510 pakketti, b'kull wieħed jiżen 1.2 Kilo u li b'kollox kienu jiżnu 612 Kilo. Il-valur ta' din id-droga jammonta għal €69 miljun. Il-każ ġie mgħoddi lill-Iskwada ta' Kontra d-Droga għal aktar investigazzjonijiet, filwaqt li nħatret inkjesta Maġisterjali b'rabta ma' dan il-każ. Din kienet l-akbar qabda ta' droga fi spazju daqshekk limitat. Fl-2019, l-uffiċjali tad-Dwana rnexxielhom jaqbdu 750 Kilo droga li b'valur ta' €84.5 miljun, iżda mifruxa fuq 16-il kontejner. Fi stqarrija maħruġa minnha d-dwana qalet li din il-qabda hija riżultat tal-investiment kontinwu f'apparat li qiegħed ikompli jgħinha f'din il-ġlieda kontra l-illegalitajiet. Aktar kmieni : Waqt li kien qed jitkellem fil-Parlament il-Ministru tal-Finanzi u x-Xogħol Clyde Caruana feraħ lid-Dwana. Caruana żied jgħid li d-Dwana għadha kemm għamlet qabda droga li soltu tieħu xhue sħaħ biex tinqabad u li hu stmat li din tiswa għexieren ta' miljuni. Aktar dettalji mistennija jiġu żvelati fi stqarrija li se tinħareġ mid-Dwana aktar tard illejla.